Joe Cutajar

Joe Cutajar (27 ta' Jannar 1941 – 7 ta' Marzu 2024) kien kantant u mużiċist Malti.

Huwa kellu karriera twila fix-xena mużikali lokali, iżda huwa magħruf l-aktar għall-parteċpazzjoni tiegħu fil-Eurovision Song Contest 1972 bil-kanzunetta L-imħabba, fi dwet ma' Helen Micallef.

 Bijografija 
Minn ċkunitu kien spiss ikunu mal-banda ta’ zijuh Oscar Lucas u eventwalemen ta’ Vinny Vella u Val Valente ukoll. L-ewwel esperjenza tiegħu bħala mużiċist kienet fil-Kenner Club fil-Belt Valletta, meta d-drummer residenti telaq lejn l-Ingilterra u Joe sab postu minfloku. F’qasir żmien Joe kiseb isem għalih innifsu u ntgħażel biex jiftaħ it-Tropicana Club fi Blata l-Bajda. Madwar sena beda jkanta fil-Palm Beach Nightclub ta’ Baħar Iċ-Ċagħaq.

Fl-1959 għamel perjodu qasir apprentista bħala mekkanik.

Apparti l-mużika Cutajar kien iħobb ukoll il-futbol u kien jilgħab mal-Valletta City, Ħamrun Spartans, Żurrieq u s-St. George’s ta’ Bormla.

 Popolarità bħala kantant 
Fl-1966 Joe Cutajar għamel tour ta’ xahrejn f’Londra ma’ zijuh Oscar u l-banda tiegħu.

Joe Cutajar ipparteċipa fil-Malta Song Festival 1969, fejn rebaħ il-premju għall-aqwa kantant, u fil-Festival Internazzjonali tal-Kanzunetta Maltija 1984 rebaħ l-ewwel premju bil-kanzunetta Messaġġ ta’ Sliem.

Fl-1972 ġie magħżul biex jirrappreżenta lil Malta fil- Eurovision Song Contest f'dwet ma' Helen Micallef. Il-kanzunetta tagħhom, L-imħabba, kienet rebħet il-Malta Song Festival ftit xhur qabel, oriġinarjament kantata minn Carmen Vella u Mary Rose Mallia. Fil-finali tal-Eurovision, li saret fil-25 ta' Mejju 1972 f'Edinburgh, huma ġew fl-aħħar post minn 18-il parteċipant bi 48 punt.

Fl-1982 kien fost il-kast ta' kantanti fil-verżjoni oriġinali tar-rock opera Ġensna.

Huwa kanta ukoll waqt żewġ edizzjonijiet tal-Malta Jazz Festival fl-1997 ma' Tony Camilleri u fl-2004 mal-banda ta' Paul Abela.

Fl-2021 Cutajar kien mistieden waqt il-festival Mużika Mużika fejn waqt is-Serata tal-Klassiċi u ngħaqad ma’ Michela Galea għall-kanzunetta mir-repertorju tiegħu, Dejjem Għal Xulxin.

 Ħajja personali u Mewt 
Joe Cutajar kien miżżewweġ lil Hilda.  Huma kellhom tlett itfal, Simon, Liza, u Manolita.

Cutajar miet fl-età ta' 83 sena, nhar il-Ħamis 7 ta' Marzu 2024. Il-funeral tiegħu sar is-Sibt 9 ta’ Marzu fit-8.30am fil-Knisja ta’ San Duminku fil-Belt Valletta.

 Diskografija 

 Albums 

 1977 - This Is Cutajar (Sunray)
 1997 - Ftakar (KTA) - cassette + CD

 Singles 

 Ma' Helen Micallef (bħala Helen & Joseph) 
 1972 - L-imħabba (Rediffusion)

 Ma' the Falconiers u l-Incorvia Twins 
 1977 - It's Take Off Time / X'Fettiillek Tlaqt (Riviera Records)
 1977? - Ftakar/Kantaw Magħna (Center Records) 

 Referenzi 

 Ħoloq esterni 



Kategorija:Kantanti Maltin
Kategorija:Mużiċisti Maltin
Kategorija:Nies mill-Belt Valletta
Kategorija:Malta fil-Festival tal-Eurovision
Kategorija:Twieldu fl-1941
Kategorija:Mietu fl-2024